KOMUNIKAZZJONI TAL-KUMMISSJONI LILL-PARLAMENT EWROPEW U LILL-KUNSILL Pjan Direzzjonali lejn Unjoni Bankarja /* COM/2012/0510 final */





KOMUNIKAZZJONI TAL-KUMMISSJONI LILL-PARLAMENT EWROPEW U LILL-KUNSILL Pjan Direzzjonali lejn Unjoni Bankarja 1. Introduzzjoni Matul l-aħħar erba' snin, l-UE wieġbet b'mod deċisiv għall-kriżi ekonomika u finanzjarja. Sar titjib sinifikanti fl-Unjoni Ekonomika u Monetarja (UEM), u qed tiġi implimentata aġenda sostanzjali ta' riforma finanzjarja, biex tonora l-impenji meħuda fil-G20 b'reazzjoni għall-kriżi finanzjarja, u biex l-istituzzjonijiet u s-swieq finanzjarji isiru aktar stabbli, kompetittivi u reżiljenti[1]. It-tlestija ta' din ir-riforma tal-qafas regolatorju tal-UE hija essenzjali iżda mhux se tkun biżżejjed biex jiġi indirizzat b'suċċess it-theddid għall-istabbiltà finanzjarja mal-Unjoni Ekonomika u Monetarja kollha. Jinħtieġu passi ulterjuri sabiex jiġu indirizzati r-riskji speċifċi fi ħdan iż-Żona tal-Euro, fejn responsabbiltajiet monetarji kondiviżi xprunaw integrazzjoni ekonomika u finanzjarja mill-qrib u żiedu l-possibbiltà ta' effetti transfruntieri mifruxa fl-eventwalità ta' kriżi bankarja, u biex tinqasam ir-rabta bejn id-dejn sovran u d-dejn bankarju u ċ-ċirku vizzjuż li wassal sabiex jintużaw aktar minn EUR 4,5 triljun biex jiġu salvati l-banek fl-UE. Il-koordinazzjoni bejn is-superviżuri hija vitali iżda l-kriżi wriet li sempliċi koordinazzjoni mhijiex biżżejjed, partikolarment fil-kuntest ta' munita unika, u li jinħtieġ teħid tad-deċiżjonijiet komuni. Huwa importanti wkoll li jiġi limitat ir-riskju dejjem akbar ta' frammentazzjoni tas-swieq bankarji tal-UE, li jimmina b'mod sinifikanti s-suq uniku għas-swieq finanzjarji u jxekkel it-trażmissjoni effettiva tal-politika monetarja għall-ekonomija reali maż-Żona tal-Euro kollha kemm hi. Għaldaqstant il-Kummissjoni talbet[2] għall-unjoni bankarja sabiex is-settur bankarju jitqiegħed fuq sisien aktar sodi u tiġi rrestawrata l-fiduċja fl-Euro bħala parti minn viżjoni aktar fit-tul għall-integrazzjoni ekonomika u fiskali. It-trasferiment tas-superviżjoni tal-banek għal-livell Ewropew huwa parti ewlenija ta' dan il-proċess, li sussegwentement trid tingħaqad ma' passi oħra bħal sistema komuni għall-protezzjoni tad-depożiti, u ġestjoni integrata tal-kriżijiet bankarji. Ir-rapport mill-Presidenti tal-Kunsill Ewropew, il-Kummissjoni, il-Grupp tal-Euro u l-Bank Ċentrali Ewropew (BĊE) tas-26 ta' Ġunju 2012[3] approva din il-viżjoni. Min-naħa tiegħu, il-Parlament Ewropew irrakkomanda passi fl-istess direzzjoni, pereżempju fir-rapport tiegħu minn Lulju 2010 dwar l-immaniġġjar transkonfinali tal-kriżijiet fis-settur bankarju[4]. Dan ġie kkonfermat ukoll mis-Summit taż-Żona tal-Euro tad-29 ta' Ġunju 2012[5]. Li jiġi żgurat li s-superviżjoni u r-riżoluzzjoni bankarja maż-Żona tal-Euro kollha jilħqu standards għoljin se jserraħ moħħ iċ-ċittadini u s-swieq li livell għoli komuni ta' regolamentazzjoni prudenzjali qed jiġi applikat b'mod konsistenti għall-banek kollha. Jekk il-banek jaffrontaw xi diffikultà fil-futur, il-pubbliku għandu jkollu l-fiduċja li l-banek f'diffikultà jiġu rristrutturati jew magħluqa filwaqt li jiġu mminimizzati l-ispejjeż għall-kontribwenti. Din is-sistema futura se tgħin sabiex tinbena l-fiduċja neċessarja bejn l-Istati Membri, li hija prekundizzjoni għall-introduzzjoni ta' kwalunkwe arranġamenti finanzjarji komuni sabiex jiġu protetti d-depożituri u tiġi appoġġata r-riżoluzzjoni ordnata ta' banek li qed ifallu. Din il-komunikazzjoni takkumpanja żewġ proposti leġiżlattivi, rispettivament, għat-twaqqif ta' mekkaniżmu superviżorju uniku bil-konferiment ta' kompiti speċifiċi lill-BĊE li jikkonċernaw politiki relatati mas-superviżjoni prudenzjali tal-istituzzjonijiet ta' kreditu u għall-adattamenti għar-Regolament li jistabbilixxi l-Awtorità Bankarja Ewropea (ABE)[6]. Dawn il-proposti leġiżlattivi jirrappreżentaw l-ewwel pass importanti li se jwettaq titjib kwalitattiv fl-istabbiltà u l-fiduċja finanzjarja fiż-Żona tal-Euro b'mod partikolari. Din il-komunikazzjoni tistabbilixxi mekkaniżmu superviżorju uniku fil-kuntest dovut u tindika l-ħidma ulterjuri lejn unjoni bankarja lil hinn minn dawn l-ewwel proposti. 2. L-unjoni bankarja u s-suq uniku Is-suq uniku għas-servizzi finanzjarji huwa bbażat fuq regoli komuni li jiżguraw li l-banek u istituzzjonijiet finanzjarji oħra, li skont it-Trattat jibbenefikaw minn drittijiet ta' stabbiliment u forniment liberu ta' servizzi, ikunu soġġetti għal regoli ekwivalenti u superviżjoni adegwata mal-UE kollha. Il-ħolqien ta' unjoni bankarja ma għandux jikkomprometti l-unità u l-integrità tas-suq uniku li jibqa' wieħed mill-akbar kisbiet tal-integrazzjoni Ewropea. Tabilħaqq, l-unjoni bankarja tiddependi mit-tlestija tal-programm ta' riforma regolatorja sostantiva li għaddejja bħalissa għas-suq uniku (il-"ġabra unika ta' regoli"). Is-suq uniku u l-unjoni bankarja huma għalhekk proċessi li jsaħħu 'l xulxin . Il-ħidma biex jissaħħaħ is-suq uniku għandha tkompli fost l-oqsma eżistenti kollha koperti mill-proposti tal-Kummissjoni. Minbarra dan, fit-tliet oqsma ta' rilevanza speċifika għall-unjoni bankarja, għandha tiġi aċċelerata din il-ħidma u għandu jintlaħaq ftehim bejn il-koleġiżlaturi dwar il-proposti rilevanti sa tmiem l-2012: – Ġew proposti rekwiżiti prudenzjali aktar b'saħħithom għall-banek. Bil-proposti tagħha dwar ir-rekwiżiti dwar il-kapital tal-banek ("CRD4")[7], il-Kummissjoni nediet il-proċess ta' implimentazzjoni tal-istandards globali ġodda dwar il-kapital u l-likwidità tal-banek. Il-ħolqien ta' mekkaniżmu superviżorju uniku ma għandux jesiġi tibdiliet sostantivi għar-regolament u d-direttiva proposti, għalkemm f'għadd limitat ta' oqsma, jista' jkun meħtieġ xi aġġustament biex jirrefletti din is-sitwazzjoni ġdida. Matul l-istadji finali tan-negozjati dwar is-CRD4, il-Kummissjoni se tkun partikolarment attenta li tiżgura li t-testi miftiehma huma teknikament kumpatibbli mar-Regolament propost dwar it-twaqqif ta' mekkaniżmu superviżorju uniku, u se taħdem mal-Parlament Ewropew u l-Kunsill f'dan ir-rigward. Dan jinkludi b'mod partikolari l-iżgurar li d-dispożizzjonijiet kollha tad-direttiva proposta dwar is-CRD4 huma operattivi għall-applikazzjoni kemm fuq livell nazzjonali kif ukoll mill-BĊE. – Il-kopertura tal-Iskemi tal-Garanziji tad-Depożiti (SGD) nazzjonali diġà żdiedet għal livell armonizzat ta' EUR 100,000 għal kull depożitur, għal kull istituzzjoni, b'effett mill-31 ta' Diċembru 2010. F'Lulju 2010, il-Kummissjoni pproponiet[8] li jsir aktar, bl-armonizzazzjoni u s-simplifikazzjoni tad-depożiti protetti, pagamenti aktar malajr u finanzjament imtejjeb, partikolarment permezz tal-finanzjament ex ante tal-iskemi ta' garanzija tad-depożiti mħallsa mill-kontribuzzjonijiet tal-banek u faċilità obbligatorja ta' self bejn l-iskemi nazzjonali fi ħdan ċerti limiti fissi. – Il-proposta tal-Kummissjoni dwar l-għodod ta' rkupru u riżoluzzjoni għall-banek fi kriżi, adottata fis-6 ta' Ġunju 2012[9], hija l-aħħar minn sensiela ta' miżuri proposti biex jissaħħaħ is-settur bankarju tal-Ewropa u jiġu evitati l-effetti mxerrda ta' kwalunkwe kriżi finanzjarja futura b'effetti negattivi fuq id-depożituri u l-kontribwenti. Sabiex jiġi żgurat li tinżamm l-istabbiltà finanzjarja waqt li l-azzjonisti u l-kredituri jġarrbu s-sehem sħiħ tagħhom tat-telf tal-banek u l-ispejjeż ta' rikapitalizzazzjoni, il-Kummissjoni pproponiet qafas komuni ta' regoli u setgħat. Dan se jgħin, l-ewwel, biex l-Istati Membri jevitaw li jfeġġu l-kriżijiet bankarji u, f'każ li dawn il-kriżijiet bankarji jfeġġu xorta waħda, dawn jimmaniġġjawhom b'mod ordinat u effettiv. L-Istati Membri jkunu meħtieġa jistabbilixxu fond ta' riżoluzzjoni ex ante mħallas mill-kontribuzzjonijiet tal-banek, u ssir proviżjoni għal faċilità obbligatorja ta' self bejn l-iskemi nazzjonali, dejjem bil-kundizzjoni li jkunu soġġetti għal limiti ċari. Għaldaqstant dawn ir-regoli se jikkostitwixxu pedament komuni mas-suq uniku kollu li fuqu jistgħu jissejsu l-proposti għal unjoni bankarja. Din il-ġabra unika ta' regoli hija meħtieġa għall-istabbiltà u l-integrità tas-suq uniku tal-UE fis-servizzi finanzjarji. Tipprovdi pedament komuni li jippermetti tranżizzjoni lejn unjoni bankarja mingħajr ebda riskju ta' frammentazzjoni tas-suq uniku. Għaldaqstant huwa ta' prijorità, min-naħa tal-koleġiżlaturi sal-aħħar tas-sena, it-twettiq rapidu tar-riformi pendenti dwar ir-rekwiżiti ta' kapital, l-iskemi ta' garanzija tad-depożitu, u rriżoluzzjoni bankarja. Dawn ir-regoli għandhom jiġu applikati wkoll bl-istess mod mal-Unjoni kollha kemm hi, permezz ta' superviżjoni koerenti u konverġenti tal-istituzzjonijiet ta' kreditu minn superviżuri nazzjonali u l-BĊE. L-Awtorità Bankarja Ewropea (ABE) għandha rwol kruċjali fit-twettiq ta' dan l-għan, partikolarment bis-sett ta' strumenti u setgħat previsti mir-regolament ta' twaqqif tagħha (l-indirizzar ta' ksur tal-liġi tal-Unjoni, il-medjazzjoni, standards tekniċi vinkolanti, linji gwida, u rakkomandazzjonijiet). Għalhekk huwa kruċjali li l-ABE twettaq bis-sħiħ ir-rwol tagħha li tibni qafas legal komuni u kultura superviżorja mal-Unjoni kollha kemm hi. Minbarra dan, sabiex tiġi evitata xi diverġenza bejn iż-Żona tal-Euro u l-bqija tal-UE, il-ġabra unika ta' regoli għandha tkun imsejsa fuq prattiki superviżorji uniformi. Gwidi u approċċi superviżorji differenti bejn l-Istati Membri li jipparteċipaw fil-mekkaniżmu superviżorju uniku u l-Istati Membri l-oħra joħolqu riskju ta' frammentazzjoni tas-suq uniku, hekk kif il-banek ikunu jistgħu jisfruttaw id-differenzi biex jiksbu arbitraġġ regolatorju. L-ABE għandha tiżviluppa gwida superviżorja unika li tikkomplementa l-ġabra unika ta' regoli. Kwalunkwe miżura adottata mill-BĊE – pereżempju biex jiġu stipulati dettalji ulterjuri dwar kif għandha titwettaq is-superviżjoni prudenzjali fil-kuntest ta' struttura superviżorja speċifika maħluqa mill-mekkaniżmu superviżorju uniku – għandha tkun konformi mal-ġabra unika ta' regoli inklużi l-istandards tekniċi stabbiliti mill-atti delegati adottati mill-Kummissjoni Ewropea. Fl-aħħar, għandu jiġi nnutat li l-proposta ta' llum iżżomm il-bilanċ attwali bejn l-Istati Membri ta' domiċilju u dawk ospitanti, inkluż fir-rigward tal-parteċipazzjoni tal-kulleġġi superviżorji. L-impatt u l-implikazzjonijiet effettivi ta' mekkaniżmu superviżorju uniku fuq il-funzjonament operattiv tal-ABE se jkunu eżaminati ulterjorment fl-analiżi li ġejja tal-funzjonament tal-Awtoritajiet Superviżorji Ewropej li għandha tiġi ppreżentata mill-Kummissjoni sat-2 ta' Jannar 2014[10]. F'dak il-kuntest, il-Kummissjoni se teżamina partikolarment jekk għandux jissaħħaħ ir-rwol tal-ABE fir-rigward tal-eżerċiżżji tal-ittestjar tal-istress, sabiex jiġi evitat li l-awtorità tkun wisq dipendenti fuq l-informazzjoni u l-kontribuzzjonijiet mill-awtoritajiet kompetenti għall-valutazzjoni tar-reżiljenza effettiva tas-settur bankarju mal-Unjoni kollha kemm hi. Fl-istess waqt, il-Kummissjoni se tkompli ssaħħaħ l-istabbiltà finanzjarja u tiżgura kundizzjonijiet indaqs fis-suq uniku tal-UE għall-ibbankjar permezz tal-kontroll tagħha tal-għajnuna mill-istat u l-kundizzjonalità għall-għajnuna għall-aġġustament ekonomiku. Azzjonijiet Ewlenin Il-Kummissjoni titlob lill-Parlament Ewropew u lill-Kunsill jilħqu ftehim sal-aħħar tal-2012 dwar: (i) il-proposti dwar is-CRD4, biex ikunu applikabbli kemm fis-suq uniku kollu kif ukoll fi ħdan il-kuntest tal-mekkaniżmu superviżorju uniku; (ii) il-proposta għal Direttiva dwar l-Iskemi ta' Garanzija tad-Depożiti kif proposta mill-Kummissjoni; (iii) il-proposta għal Direttiva dwar l-irkupru u r-riżoluzzjoni bankarji. 3. It-tlestija tal-Unjoni Bankarja Kif stabbilit mill-Kummissjoni[11] qabel il-Kunsill Ewropew ta' Ġunju 2012 u fir-rapport tal-Presidenti tal-Kunsill Ewropew, il-Kummissjoni, il-Grupp tal-Euro u l-Bank Ċentrali Ewropew tas-26 ta' Ġunju 2012[12], it-tlestija ta' unjoni bankarja se tesiġi ħidma ulterjuri biex jitwettqu mekkaniżmu superviżorju uniku, sistema komuni għall-garanziji tad-depożiti u qafas integrat ta' ġestjoni tal-kriżijiet. It-twaqqif ta' mekkaniżmu superviżorju uniku huwa l-ewwel pass kruċjali u sinifikanti. 3.1. Mekkaniżmu Superviżorju Uniku Il-mekkaniżmu superviżorju uniku li l-Kummissjoni qed tipproponi llum huwa bbażat fuq it-trasferiment għal-livell Ewropew ta' kompiti superviżorji ewlenin, speċifiċi għal banek stabbiliti fl-Istati Membri taż-Żona tal-Euro. Filwaqt li jżomm ir-responabbiltà finali, il-BĊE iwettaq il-kompiti tiegħu f'mekkaniżmu superviżorju uniku kompost mill-BĊE u awtoritajiet superviżorji nazzjonali. Din l-istruttura se tipprovdi superviżjoni b'saħħitha u konsistenti maż-żona kollha tal-Euro, filwaqt li tagħmel l-aħjar użu mill-għarfien lokali u speċifiku tas-superviżuri nazzjonali. Dan se jiżgura li s-superviżjoni tibqa' ferm konxja tal-kundizzjonijiet nazzjonali u lokali rilevanti għall-istabbiltà finanzjarja. Il-Kummissjoni tipproponi wkoll mekkaniżmu li se jippermetti lill-Istati Membri li m'adottawx l-Euro, iżda li jkunu jixtiequ jipparteċipaw fil-mekkaniżmu superviżorju uniku, biex jikkooperaw mill-qrib mal-BĊE. Taħt il-mekkaniżmu superviżorju uniku, il-BĊE se jsir responsabbli għas-superviżjoni tal-banek kollha fi ħdan l-unjoni bankarja, li għalihom se tapplika l-ġabra unika ta' regoli applikabbli mas-suq uniku kollu. L-esperjenza riċenti wriet li d-diffikultajiet, anke f'banek relattivament żgħar, jistgħu jkollhom impatti negattivi fuq l-istabbiltà finanzjarja tal-Istati Membri. Għaldaqstant, mill-ewwel ġurnata, il-BĊE se jingħata s-setgħa li jieħu f'idejh is-superviżjoni ta' kwalunkwe bank fiż-Żona tal-Euro jekk jiddeċiedi hekk, partikolarment jekk il-bank ikun qed jirċievi appoġġ pubbliku. Għall-banek l-oħra, is-superviżjoni mill-BĊE se tiġi introdotta fi stadji b'mod awtomatiku: fl-1 ta' Lulju 2013 għall-banek Ewropej l-aktar sinifikanti li huma importanti mil-lat sistemiku, u fl-1 ta' Jannar 2014 għall-banek l-oħra. Għaldaqstant, sal-1 ta' Jannar 2014 il-banek kollha fiż-Żona tal-Euro se jkunu taħt is-superviżjoni Ewropea. Il-BĊE se jingħata kompiti superviżorji speċifiċi ewlenin li huma indispensabbli sabiex tiġi żgurata l-individwazzjoni ta' riskji li jheddu l-vijabbiltà tal-banek. Se jingħata s-setgħa li jesiġi li l-banek jieħdu l-azzjoni meħtieġa ta' rimedju. Il-BĊE, fost affarijiet oħra, se jkun l-awtorità kompetenti għall-awtorizzazzjoni tal-istituzzjonijiet ta’ kreditu, għall-valutazzjoni ta’ parteċipazzjonijiet kwalifikattivi, għall-iżgurar tal-konformità mar-rekwiżiti ta' kapital minimi, għall-iżgurar tal-adegwatezza tal-kapital intern b’rabta mal-profil tar-riskju ta’ istituzzjoni ta’ kreditu ("miżuri tal-Pilastru Nru 2"), għat-twettiq ta’ superviżjoni fuq bażi kkonsolidata u ta’ kompiti superviżorji b’rabta ma’ konglomerati finanzjarji. Il-BĊE se jiżgura wkoll konformità mad-dispożizzjonijiet dwar l-ingranaġġ u l-likwidità, se japplika buffers kapitali u se jwettaq, b’koordinazzjoni mal-awtoritajiet ta’ riżoluzzjoni, miżuri ta’ intervent bikri meta bank jikser, jew ikun se jikser, rekwiżiti regolatorji ta’ kapital. Il-BĊE se jingħata s-setgħat investigatorji u superviżorji meħtieġa biex iwettaq il-kompiti tiegħu. L-involviment attiv tas-superviżuri nazzjonali fi ħdan l-MSU huwa previst sabiex jiżgura t-tħejjija u l-implimentazzjoni effiċjenti u bla intoppi tad-deċiżjonijiet superviżorji kif ukoll il-koordinazzjoni u l-fluss ta' informazzjoni meħtieġa fir-rigward ta' kwistjonijiet kemm ta' interess lokali kif ukoll dak Ewropew, sabiex tiġi żgurata l-istabbiltà finanzjarja mal-Unjoni kollha u l-Istati Membri tagħha. Il-kompiti kollha mhux mogħtija b'mod espliċitu lill-BĊE se jibgħu f'idejn is-superviżuri nazzjonali. Pereżempju, is-superviżuri nazzjonali se jibqgħu responsabbli għall-protezzjoni tal-konsumatur u l-ġlieda kontra l-ħasil tal-flus u għas-superviżjoni ta' istituzzjonijiet ta' pajjiżi terzi li jistabbilixxu fergħat jew jipprovdu servizzi transfruntieri fi Stat Membru. Il-BĊE għandu jkun jista' jwettaq il-funzjonijiet superviżorji ġodda tiegħu b'indipendenza sħiħa filwaqt li jkun kompletament responsabbli għall-azzjonijiet tiegħu. Il-proposta tal-Kummissjoni se tinkludi salvagwardji ta' responsabbiltà b'saħħithom, partikolarment fir-rigward tal-Kunsill u tal-Parlament Ewropew, sabiex tiġi żgurata l-leġittimità demokratika. Flimkien ma' dan, il-proposta tistipula għadd ta' prinċipji organizzativi li jiżguraw separazzjoni ċara bejn il-politika u s-superviżjoni monetarja. Dan se jtaffi kunflitti potenzjali bejn l-għanijiet differenti ta' politika, filwaqt li fl-istess ħin jippermetti li jiġu sfruttati bis-sħiħ is-sinerġiji. L-attivitajiet kollha ta' tħejjija u ta' eżekuzzjoni tal-politika għandhom għalhekk jitwettqu minn korpi u diviżjonijiet amministrattivi separati mill-funzjonijiet ta' politika monetarja peremezz ta' bord superviżorju stabbilit fi ħdan il-BĊE għal dan il-għan speċifiku. Fl-aħħarnett, l-emendi proposti għar-Regolament dwar l-ABE se jiżguraw li l-ABE tkun tista' tkompli tissodisfa l-missjoni tagħha b'mod effettiv fir-rigward tal-Istati Membri kollha. B'mod partikolari, l-ABE se teżerċita s-setgħat u l-kompiti tagħha wkoll fir-rigward tal-BĊE. L-arranġamenti tal-votazzjoni fi ħdan l-ABE se jiġu adattati sabiex jiġi żgurat li l-istrutturi tat-teħid ta' deċiżjonijiet tal-ABE ikomplu jkunu bilanċati u effettivi biex b'hekk jirreflettu l-pożizzjonijiet tal-awtoritajiet kompetenti tal-Istati Membri li jipparteċipaw fil-mekkaniżmu superviżorju uniku kif ukoll dawk li mhumiex, u b'hekk titħares bis-sħiħ l-integrità tas-suq uniku. L-emendi għall-arranġamenti tal-votazzjoni ġew immirati għal dawk l-oqsma fejn l-ABE tieħu deċiżjonijiet vinkolanti dwar l-applikazzjoni tal-ġabra unika ta' regoli meta jiġu indirizzati ksur tal-liġi u nuqqas ta' ftehim dwar saldu. F'oqsma oħra, is-salvagwardji proċedurali eżistenti jitqiesu bħala suffiċjenti biex jiġi żgurat teħid tad-deċiżjonijiet bilanċat u effettiv f'dawk l-oqsma. Pereżempju, abbozzi ta' standards tekniċi jiġu ppreżentati lill-Kummissjoni għall-adozzjoni, u l-Kummissjoni tista' tiddeċiedi li ma tapprovahomx jew li timmodifikahom, partikolarment, meta ma jkunux konformi bis-sħiħ mal-prinċipji fundamentali tas-suq intern għas-servizzi finanzjarji. Finalment, iddaħħlet klawżola ta' reviżjoni mmirata fl-abbozz tar-Regolament li jemenda r-Regolament 1093/2010 sabiex jitqies partikolarment kwalunkwe żvilupp fl-għadd ta' Stati Membri li l-munita tagħhom tkun l-Euro jew li l-awtoritajiet kompetenti tagħhom ikunu daħlu f'kooperazzjoni mill-qrib u biex jiġi eżaminat jekk fid-dawl ta' dawn l-iżviluppi jkunux meħtieġa aġġustamenti ulterjuri għal dawk id-dispożizzjonijiet sabiex jiġi żgurat li d-deċiżjonijiet tal-ABE jittieħdu fl-interess li jinżamm u jissaħħaħ is-suq uniku għas-servizzi finanzjarji. Azzjonijiet Ewlenin Il-Kummissjoni titlob: – (i) lill-Kunsill biex jikkunsidra u jadotta b'mod urġenti l-proposta għal Regolament tal-Kunsill li jagħti kompiti speċifiċi lill-BĊE fir-rigward ta' politiki relatati mas-superviżjoni prudenzjali tal-istituzzjonijiet ta' kreditu filwaqt li titqies l-opinjoni tal-Parlament Ewropew; – (ii) lill-Parlament Ewropew u lill-Kunsill biex jikkunsidraw b'mod urġenti u jadottaw il-proposta li temenda r-Regolament 1093/2010 li jistabbilixxi l-ABE. – Ftehim fuq dawn iż-żewġ proposti għandu jintlaħaq qabel tmiem l-2012. 3.2. Il-Passi li Jmiss fil-Ġestjoni tal-Kriżijiet Bankarji L-integrazzjoni finanzjarja globali u s-suq uniku tal-UE għamlu mod li f'xi pajjiżi s-settur bankarju seta' jkun bosta darbiet akbar mill-PDG, li wassal sabiex ikun hemm istituzzjonijiet li huma "kbar wisq biex ifallu" u "kbar wisq biex jiġu salvati" taħt arranġamenti nazzjonali eżistenti. Min-naħa l-oħra, l-esperjenza turi li anke l-falliment ta' banek relattivament żgħar jista' jikkaġuna ħsara sistemika transfruntiera. Minbarra dan, l-assalti bankarji minn fruntiera għall-oħra jistgħu jdgħajfu kritikament is-sistemi bankarji nazzjonali, jipperikolaw ulterjorment il-pożizzjoni fiskali tas-sovran, u jaċċelleraw il-problemi ta' finanzjament għat-tnejn. Is-superviżjoni msaħħa fi ħdan l-unjoni bankarja se tgħin biex il-banek ikunu aktar sodi. Madankollu, f'każ ta' kriżi jinħtieġ li jiġu żgurati r-riżoluzzjoni tal-istituzzjonijiet b'mod ordinat u li d-depożituri jkollhom moħħhom mistrieħ li t-tfaddil tagħhom huwa sikur. F'dan l-isfond, il-Kummissjoni enfasizzat[13] li unjoni bankarja għandha tinkludi ġestjoni aktar ċentralizzata tal-kriżijiet bankarji. Il-Parlament Ewropew ukoll talab li jkun hemm progress f'dan il-qasam. Il-ħtieġa ta' "mekkaniżmi komuni għar-riżoluzzjoni ta' banek u għall-garanzija tad-depożiti tal-klijenti" kienet imsemmija wkoll fir-rapport mill-Presidenti tal-Kunsill Ewropew, il-Kummissjoni, il-Grupp tal-Euro u l-Bank Ċentrali Ewropew tas-26 ta' Ġunju 2012[14]. Għaldaqstant, il-Kummissjoni tipprevedi b'mod partikolari li tressaq proposta għal mekkaniżmu uniku ta' riżoluzzjoni li jirregola r-riżoluzzjoni tal-banek u jikkoordina, b'mod partikolari, l-applikazzjoni ta' għodod ta' riżoluzzjoni fi ħdan l-unjoni bankarja. Dan il-mekkaniżmu jkun aktar effiċjenti minn netwerk ta' awtoritajiet nazzjonali ta' riżoluzzjoni, partikolarment fil-każ ta' fallimenti transfruntieri, minħabba l-ħtieġa ta' ħeffa u kredibbiltà fl-indirizzar ta' kriżijiet bankarji. Ikun element naturali li jikkomplementa t-twaqqif ta' mekkaniżmu superviżorju uniku, u jkun jinkludi wkoll ekonomiji ta' skala sinifikanti, u jevita l-aspetti esterni negattivi li jistgħu jirriżultaw minn deċiżjonijiet purament nazzjonali. Dan jieħu d-deċiżjonijiet tiegħu skont il-prinċipji ta' riżoluzzjoni stabbiliti fil-ġabra unika ta' regoli li huma konsistenti mal-aħjar prattika internazzjonali u b'konformità sħiħa mar-regoli tal-Unjoni dwar l-għajnuna mill-istat. B'mod partikolari, l-azzjonisti u l-kredituri għandhom iġarrbu l-ispejjeż ta' riżoluzzjoni qabel ma jingħata xi finanzjament estern, u għandhom jinstabu soluzzjonijiet mis-settur privat minflok jintużaw il-flus tal-kontribwenti tat-taxxi. Minbarra dan, u abbażi ta' valutazzjoni tal-funzjonament tagħha, tali mekkaniżmu uniku ta' riżoluzzjoni jkun jista' jiġi fdat wkoll b'kompiti ulterjuri ta' koordinazzjoni fir-rigward tal-ġestjoni ta' sitwazzjonijiet ta' kriżi u għodod ta' riżoluzzjoni fis-settur bankarju, kif stipulat fir-rapport ippreżentat f'Ġunju 2012 mill-Presidenti tal-Kunsill Ewropew, il-Kummissjoni, il-BĊE u l-Grupp tal-Euro. Azzjonijiet Ewlenin Ladarba jintlaħaq ftehim dwar il-proposti eżistenti dwar l-SGD u l-Irkupru u Riżoluzzjoni Bankarji, il-Kummissjoni tipprevedi b'mod partikolari li tipproponi mekkaniżmu uniku ta' riżoluzzjoni għar-riżoluzzjoni tal-banek u li jikkoordina l-applikazzjoni ta' għodod ta' riżoluzzjoni għal banek taħt l-unjoni bankarja. 4. Il-Passi li jmiss L-Unjoni Ewropea għandha l-mezzi biex tindirizza d-dgħufijiet attwali u tistabbilixxi l-unjoni bankarja bħala pass essenzjali lejn Unjoni Ekonomika u Monetarja ġenwina. Il-Kummissjoni titlob lill-Parlament Ewropew u lill-Kunsill biex: – jagħtu l-appoġġ sħiħ tagħhom lill-unjoni bankarja u japprovaw l-orjentazzjonijiet u l-pjan direzzjonali deskritti f'din il-Komunikazzjoni; – jagħtu l-ogħla prijorità fil-proċess leġiżlattiv lill-azzjonijiet meħtieġa għat-twaqqif tal-unjoni bankarja; – jiffinalizzaw, kemm jista' jkun malajr u, fi kwalunkwe każ, qabel tmiem is-sena, il-proposti fuq il-mejda dwar: – Skemi ta' Garanzija tad-Depożiti; – l-aċċess għall-attività ta' istituzzonijiet ta' kreditu u s-superviżjoni prudenzjali ta' istituzzjonijiet ta' kreditu u ditti ta' investiment (CRD - Id-Direttiva dwar ir-Rekwiżiti ta' Kapital) – rekwiżiti prudenzjali għall-istituzzjonijiet ta' kreditu u d-ditti ta' investiment (Ir-Regolament dwar ir-Rekwiżiti ta' Kapital); – qafas għall-irkupru u r-riżoluzzjoni ta' istituzzjonijiet ta' kreditu u ditti ta' investiment; – il-konferiment ta' ċerti kompiti speċifiċi lill-BĊE fir-rigward tas-superviżjoni prudenzjali ta' istituzzjonijiet ta' kreditu; – l-emendar ta' ċerti dispożizzjonijiet tar-Regolament dwar l-ABE. Permezz ta' din il-komunikazzjoni u l-proposti leġiżlattivi li jakkumpanjawha, il-Kummissjoni aġġixxiet malajr u b'mod responsabbli b'reazzjoni għall-mandat mogħti mill-Kunsill Ewropew u l-Kapijiet tal-Istat u tal-Gvern taż-żona tal-Euro fl-aħħar ta' Ġunju. L-istituzzjonijiet l-oħra issa jridu jagħmlu l-parti tagħhom biex jiżguraw li l-mekkaniżmu superviżorju uniku jitwaqqaf sal-1 ta' Jannar 2013. [1] http://ec.europa.eu/internal_market/finances/policy/map_reform_en.htm [2] http://ec.europa.eu/commission_2010-2014/president/news/archives/2012/06/20120626_speeches_2_en.htm [3] http://www.consilium.europa.eu/uedocs/cms_data/docs/pressdata/MT/ec/131301.pdf [4] Riżoluzzjoni tal-Parlament Ewropew tas-7 ta' Lulju 2010 b'rakkomandazzjonijiet lill-Kummissjoni dwar l-Immaniġġjar Transkonfinali tal-Kriżijiet fis-Settur Bankarju (2010/2006(INI)) [5] "Il-Kummissjoni dalwaqt ser tippreżenta Proposti abbażi tal-Artikolu 127(6) għal mekkaniżmu superviżorju uniku Aħna nitolbu lill-Kunsill jikkunsidra dawn il-Proposti bħala kwistjoni ta' urġenza sa tmiem l-2012. Meta jiġi stabbilit mekkaniżmu superviżorju uniku effettiv, li jinvolvi lill-BĊE, għall banek fiż-żona tal-euro, il-MES ikun jista', wara deċiżjoni regolari, ikollu l-possibbiltà li jirrikapitalizza lill-banek direttament Dan jiddependi fuq kondizzjonalità adatta, inkluża l-konformità mar-regoli tal-għajnuna mill-Istat, li għandhom ikunu speċifiċi skont l-istituzzjoni, skont is-settur jew għall-ekonomija kollha, u jiġi formalizzat f'Memorandum ta' Qbil. http://www.consilium.europa.eu/uedocs/cms_data/docs/pressdata/MT/ec/131373.pdf [6] Regolament (UE) Nru 1093/2010 [7] http://ec.europa.eu/internal_market/bank/regcapital/new_proposals_en.htm [8] http://eur-lex.europa.eu/LexUriServ/LexUriServ.do?uri=OJ:L:2009:068:0003:0007:MT:PDF [9] http://ec.europa.eu/internal_market/bank/crisis_management/index_en.htm [10] Skont l-Artikolu 81 tar-Regolamenti li jistabbilixxu l-Awtoritajiet Superviżorji Ewropej [Regolament (UE) Nru 1093/2010, Regolament (UE) Nru 1094/2010, u Regolament (UE) Nru 1095/2010] [11] http://ec.europa.eu/europe2020/banking-union/index_mt.htm [12] http://www.consilium.europa.eu/uedocs/cms_data/docs/pressdata/MT/ec/131301.pdf [13] http://ec.europa.eu/europe2020/banking-union/index_mt.htm [14] http://www.consilium.europa.eu/uedocs/cms_data/docs/pressdata/MT/ec/131301.pdf